Majongoobahari (pia hujulikana kama jongoo la pwani, kojojo, kojokojo, babaje, kiazi, matiti) ni wanyama wa baharini kwenye ngeli Holothuroidea katika faila Echinodermata (wanyama ngozi-miiba). Jongoobahari wana ngozi ngumu na mwili mrefu wenye via vya uzazi moja iliyo na matawi. Wanyama hawa wanapatikana kwenye sakafu za bahari duniani kote, wakiwa wamegawanyika kwenye spishi zipatazo 1,717. Nyingi ya hizi spishi zinapatikana eneo la Asia-Pasifiki. Majongoobahari yana mchango muhimu kwenye mfumo wa ekolojia wa bahari kwa kusaidia kuzungusha virutubishi na kuvunjavunja mabaki na uchafu wa kioganiki wa baharini hivyo kuruhusu bakteria kuendelea na mchakato wa kuvunjavunja. Majongoobahari hukusanywa kwa ajili ya chakula japo baadhi ya spishi zinalimwa kwa kilimo cha majini. Majongoobahari yanayookotwa yanajulikana kwa majina mengi yakiwemo trepang, namako, bêche-de-mer au balate. Kama walivyo wanyama ngozi-miiba wote, majongoo-bahari pia wana mjengo wa mwili wa ndani (kiunzi ndani) chini ya ngozi ambao mara nyingi unakua kwa muundo wa vifupa vidogo vidogo vya kihadubini vinavyounganishwa na tishu unganishi. Kwenye spishi nyingine mjengo wa mwili unakua kama visahani vyembamba vinavyofunika mwili. Spishi za kipelagia kama Pelagothuria natatrix (oda Elasipodida, familia Pelagothuriidae) hazina mjengo wa mwili.